ЩыIэщ Беслъэн «МелыIычхэм я къалэ»
Терроризмэмрэ экстремизмэмрэ пэщIэтынымкIэ комплекснэ планыр гъэзэщIэным ипкъ иткIэ, гъэ къэси хуэдэу, ди гъунэгъу Осетие Ищхъэрэ-Аланием хыхьэ Беслъэн къалэ Бахъсэн районым щыщ еджакIуэрэ абыхэм я адэ-анэу цIыхуи 100-м нэблагъэ ягъэкIуащ. Абы хэтхэр къызыхуэт щымыIэу къызэгъэпэща хъуащ Бахъсэн куей администрацэм и унафэщI Сыжажэ Хьэсэн и фIыгъэкIэ.
Къэбэрдей-Балъкъэрым икIа гупыр «МелыIычхэм я къалэ» кхъэмрэ террористхэм яIэщIэкIуэда сабийхэр зыщIаубыдауэ щыта спортзалымрэ щыIащ.
— Дэ дыхуейщ гущIэгъурэ гулъытэрэ яIэу ди щIэблэр къэтэджыну, — жеIэ Бахъсэн щIыпIэ администрацэм и Iэтащхьэм и къуэдзэ Тохъутэмыщ Мухьэмэд. — Осетин лъэпкъым и щхьэ кърикIуауэ щыта гузэвэгъуэр дяпэкIи зыщыдмыгъэгъупщэну дэтхэнэ зыми ди къалэнщ. Абы къыдэкIуэуи, пасэу дунейм ехыжа цIыкIухэм я фэеплъ нэхур ди щIалэгъуалэми ягу игъэлъыпхъэу дэ къыдолъытэ.
Къэбэрдей-Балъкъэрым икIахэм Бахъсэн район администрацэм, куейм ит курыт еджапIэхэм, адэ-анэхэмрэ еджакIуэ цIыкIухэмрэ къабгъэдэкIыу «Щыгъуэ жыгым» удз гъэгъахэр тралъхьащ.
Ди гъунэгъу щIыналъэм щыIахэм зэрыжаIэжымкIэ, пасэу дунейм ехыжа цIыкIухэм я кхъащхьэхэм уи нэкIэ уаIуплъа, ахэр псэу щIыкIэ зыщIаубыдауэ щыта спортзалым ущыIа нэужь, нэгъэсауэ къыбгуроIуэ икIи зыхыбощIэ а махуэхэм къэхъуа гуауэр зыхуэдэр. ЩIэпхъаджащIэхэм яубыдахэм псы зэрыхуагъэлIам и нагъыщэу, нобэр къыздэсым, спортзалым и дэтхэнэ къуэгъэнапIэ дежи ахэр зыщIалъхьа кхъащхьэ къэси псы зэрыт бащырыбэ цIыкIухэр щытщ.
Сабийр зэрыджэгу хьэпшып щабэхэмрэ мелыIычхэм къытращIыкIа гуащэ цIыкIухэмрэ куэдыщэу зытелъ кхъащхьэхэм щаблэкIым, ди республикэм икIа школакIуэхэм къафIекIуа я нэпсхэр яхуэгъэпщкIуакъым.
— Гъуэгу дыщытехьэм дэ мурад тщIащ гуауэр къыщыхъуа щIыпIэр ди сабийхэм я нэкIэ едгъэлъагъуну, мелыIыч хъуахэу уафэм лъэтэжын папщIэ, зи псэр зыта цIыкIухэм я цIэ-унэцIэхэр къедгъэщIэну, — жеIэ Бахъсэн щIыналъэм егъэджэныгъэмкIэ и управленэм и унафэщI Абрэдж Тамарэ.
Мы Iуэхугъуэр къызэзыгъэпэщахэм я мурадщ районым и курыт еджапIэхэм Беслъэн къыщыхъуауэ щыта тхьэмыщкIагъэм теухуа зэIущIэхэр, тхыгъэ зэпеуэхэр, конференцхэр щрагъэкIуэкIыну.
Алокъуэ Аринэ.
Бахъсэн — Беслъэн — Бахъсэн
